Jon Stewart: Mediekritikeren
ARTIKKELEN ER OVER FIRE ÅR GAMMEL Jon Stewart trekker seg uventet fra Daily Show etter 16 år. På mange måter var han en i en lang rekke. En smart-ass, på godt amerikansk. En gløgg frekkas fra New Jersey som har funnet sin egen plass i den store kulturtradisjonen av jødiske komikere i New York; Lenny Bruce, Woody Allen, Joan Rivers, Jerry Seinfeld, Larry David og mange, mange andre. Stewarts posisjon og plass i arverekken er likevel unik. Mens de andre stilte seg utenfor og latterliggjorde det som var innenfor, ble Stewart selv en viktig del av det hysteriske mediebildet. Litt standup’er, litt kommentator, litt journalist, litt programleder, men først og fremst og i bunn og grunn, engasjert deltager og premissleverandør i den amerikanske samfunnsdebatten. Han gjorde Daily Show, som han tok over i 1999, til en hybrid mellom tradisjonelt talkshow på kveldstid og de meningstunge programmene på FoxNews og MSNBC. Det er ikke tilfeldig at kveldsprogrammene på Comedy Central, først og fremst Daily Show og Colbert Report, ble store i samme periode som Fox News ble USAs største kanal på kabel TV-nyheter. Jon Stewart og teamet hans speilet de sinte mennene på Fox, latterliggjorde de hysteriske problemstillingene og klippet sammen de mest bisarre collager av alt Fox drev med, så det fremsto som et slags absurd teater. Han gjorde det så vellykket at Fox News mest populære og hardtslående anker, Bill O’Reilly, utpekte Stewart til en slags favorittmotstander. De to stilte stadig opp i hverandres programmer til verbale dueller, og la aldri noe særlig skjul på at de bak alle den teatralske argumentasjonen, hadde ganske sans for hverandre. Det betyr ikke at Jon Stewart ikke var oppriktig engasjert. Noen ganger grenset engasjementet mot indignasjon, og Stewarts svakeste punkt ligger nok i at det moralske patoset av og til er på grensen til å overskygge satiren. Men først og fremst fornyet og forandret han sjangeren. En sjanger som var mer tradisjonsbunden og fasttømret i sine karriereveier enn det norske Utenriksdepartementet. Det var forventet at du drev showet ditt helt til du fikk tilbud om et større show, og at du helst skulle ende opp hos en av de store kringkasterne NBC, ABC, eller CBS til slutt. Stewart slutter uten at det er kjent hva han skal gjøre. Vi har neppe hørt det siste fra den mannen.
Jon Stewart har gjort «Daily Show» til det viktigste og morsomste forumet for mediekritikk i USA. Han blir vanskelig å erstatte.